如心廣場

如心廣場（粵拼：jyu4 sam1 gwong2 coeng4；英文：NINA TOWER／TEDDY TOWER）係香港荃灣一對地標摩天大廈，係全新界最高嘅樓。如心廣場有兩棟樓，矮嗰棟42層叫Nina Tower，高163.7米，係酒店來；高嗰棟80層叫Teddy Tower，高318.8米，其中30層係甲級寫字樓，淨返就係酒店。兩棟樓代表華懋集團老細龔如心（Nina），同佢個畀人綁架失蹤多年嘅老公王德輝（Teddy），中間有一條玻璃天橋連接，寓意夫妻手牽手永不分離。不過唔理高低，成個建築叫如心廣場，而英文就叫Nina Tower。棟樓喺2007年12月落成，但龔如心等唔到呢一日，就響2007年4月3號病死，睇唔到佢開張。 如心廣場塊地響楊屋道八號，荃灣市鎮地段353號，係填海填出來。成塊地面積有成21萬平方呎。起好之後，成棟嘢有成280萬平方呎。 史 其實如心廣場原本設計唔係噉。原本打算用80億港銀起108層高，有成520米，要高過吉隆坡雙子塔，會係世界至高嘅樓。外表金光閃閃，上面重諗埋掛We love Hong Kong。起嘅原因係華懋雖然係香港大地產商，不過起親多數都係新界中低價住宅樓，冇自己嘅地標。華懋趕住1997年前用嗮乙種換地權益書，所以就1993年用嗮佢來換荃灣呢塊地。加上見到信和集團同新鴻基地產夾分起嘅地標中環廣場，唔響中環都一樣咁掂，華懋都可以響荃灣有樣學樣，起個地標帶動周邊發展。不過呢個起世界至高地標嘅算盤打唔響，因為中英政府1991年好快就決定要響赤鱲角起新機場，而荃灣上空響正航道，香港政府1995年1月決定唔畀佢起咁高，最多只可以起324米。因為佢唔可以喺1996年起好樓，畀政府罰咗5.5億，向法庭上訴都係維持原判。最後1997年都係要設計過，拆開兩棟，好似而家噉，2000年2月政府先准佢起。 裏面 如心廣場底有巴士總站同其他公共交通，2000年已經起好。 出面網頁 官方網頁 荃灣如心廣場與新發展區近況 你所不知道的龔如心